CELEX: 62006FN0029
Language: el
Date: 2006-03-13 00:00:00
Title: Υπόθεση F-29/06: Προσφυγή της  13ης Μαρτίου 2006  — Arnaldos Rosauro κ.λπ. κατά Επιτροπής

20.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 121/19
            
         Προσφυγή της 13ης Μαρτίου 2006 — Arnaldos Rosauro κ.λπ. κατά Επιτροπής
   (Υπόθεση F-29/06)
   (2006/C 121/37)
   Γλώσσα διαδικασίας:η γαλλική
   Διάδικοι
   
      Προσφεύγοντες: Andres Arnaldos Rosauro κ.λπ. [Εκπρόσωποι S. Rodrigues και A. Jaume, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Δικαστήριο Δημόσιας Διοίκησης:
   
               —
            
            
               ακύρωση των πράξεων διορισμού τους, ομού μετά των εκκαθαριστικών αμοιβής που έλαβαν ύστερα από την ημερομηνία μεταβάσεώς τους από την κατηγορία C στην κατηγορία B, στο μέτρο που αυτοί διορίζονται στον βαθμό B*3/B*4 και διατηρούν τον προγενέστερο της αλλαγής κατηγορίας βασικό τους μισθό μέσω της εφαρμογής πολλαπλασιαστικού συντελεστή·
            
         
               —
            
            
               ακύρωση της αποφάσεως της αρμόδιας για τους διορισμούς αρχής (ΑΔΑ) περί καταργήσεως των μορίων προαγωγής τους [(«sac à dos») (σακκίδιο)] κατόπιν της μεταβάσεώς τους από την κατηγορία C στην κατηγορία B·
            
         
               —
            
            
               αναφορά στην ΑΔΑ των αποτελεσμάτων αυτών των ακυρώσεων, συγκεκριμένα, με αναδρομική ισχύ από την ημέρα της μεταβάσεώς τους από την κατηγορία C στην κατηγορία B: 1) διορισμός των προσφευγόνων στον βαθμό B*5/B*6, κατ' εφαρμογήν του άρθρου 2 του παραρτήματος XIII του ΚΥΚ, 2) παροχή σ' αυτούς του βασικού μισθού που θα δικαιούνταν δυνάμει του άρθρου 2, παράγραφος 2, του παραρτήματος XIII του ΚΥΚ χωρίς πολλαπλασιαστικό παράγοντα, 3) διατήρηση, ύστερα από τη μετάβασή τους στην κατηγορία B, των μορίων αξιολογήσεως και των μορίων μετάβασης σε ανώτερη κατηγορία που είχαν συγκεντρώσει όταν βρίσκονταν στην κατηγορία C·
            
         
               —
            
            
               καταδίκη της Επιτροπής των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα
   Όλοι οι προσφεύγοντες είναι επιτυχόντες του εσωτερικού διαγωνισμού μεταβάσεως σε ανώτερη κατηγορία COM/PB/04, η προκήρυξη του οποίου δημοσιεύθηκε πριν από την ημερομηνία θέσεως σε ισχύ του νέου ΚΥΚ. Ύστερα από την ημερομηνία αυτή, οι προσφεύγοντες διορίστηκαν από την καθής στην ανώτερη κατηγορία χωρίς όμως αύξηση αμοιβής, και τούτο λόγω εφαρμογής πολλαπλασιαστικού συντελεστή. Εξάλλου, εκμηδενίστηκαν τα μόριά τους προαγωγής.
   Με την προσφυγή τους, οι ανωτέρω υπάλληλοι προβάλλουν τρεις αιτιάσεις, εκ των οποίων η πρώτη συνίσταται στον ισχυρισμό ότι ο διορισμός τους στον βαθμό B*3/B*4 είναι παράνομος, στο μέτρο που οι βαθμοί που μνημονεύονταν στην προκήρυξη διαγωνισμού αντιστοιχούν, σύμφωνα με το άρθρο 2 του παραρτήματος XIII του ΚΥΚ, στους βαθμούς B*5/B*6.
   Όσον αφορά τη δεύτερη αιτίαση, οι προσφεύγοντες ισχυρίζονται ότι η εφαρμογή επί της αμοιβής τους πολλαπλασιαστικού συντελεστή αντίκειται, αφενός, προς τον ΚΥΚ ο οποίος, ουδόλως μνημονεύει την εφαρμογή τέτοιου εν προκειμένω συντελεστή και, αφετέρου, προς την αρχή της απαγορεύσεως των διακρίσεων, την αρχή του σεβασμού της δικαιολογημένης εμπιστοσύνης καθώς και την αρχή των κεκτημένων δικαιωμάτων.
   Τέλος, προκειμένου περί του τρίτου λόγου, οι προσφεύγοντες υποστηρίζουν ότι η ακύρωση των μορίων τους προαγωγής αντίκειται προς το πνεύμα των άρθρων 45α του ΚΥΚ και 5 του παραρτήματος XIII του ΚΥΚ καθώς και προς την αρχή της ίσης μεταχειρίσεως.